Il-Kummissjoni Ewropea u r-Rappreżentant Għoli għall-Affarijiet Barranin u l-Politika ta' Sigurtà pproponew il-bażi għal strateġija ġdida mal-Afrika. Il-komunikazzjoni tistabbilixxi proposti bil-għan li tiġi intensifikata l-kooperazzjoni permezz ta' sħubiji f'ħames oqsma ewlenin: it-tranżizzjoni ekoloġika; it-trasformazzjoni diġitali; it-tkabbir sostenibbli u l-impjiegi; il-paċi u l-governanza; u l-migrazzjoni u l-mobilità. Abbażi ta' dan id-dokument, l-Ewropa se tinvolvi ruħha f'diskussjonijiet mas-sħab Afrikani, lejn strateġija konġunta ġdida li għandha tiġi approvata fis-Summit bejn l-Unjoni Ewropea u l-Unjoni Afrikana f'Ottubru 2020. Il-President tal-Kummissjoni Ewropea, Ursula von der Leyen, qalet: “L-Istrateġija tal-lum mal-Afrika tikkostitwixxi l-pjan direzzjonali biex navvanzaw is-sħubija tagħna għal-livell li jmiss. L-Afrika hija s-sieħeb naturali u l-ġar tal-Unjoni Ewropea. Flimkien, nistgħu nibnu futur aktar prosperuż, aktar paċifiku u aktar sostenibbli għal kulħadd.” Ir-Rappreżentant Għoli għall-Affarijiet Barranin u l-Politika ta' Sigurtà/il-Viċi President tal-Kummissjoni Ewropea għal Ewropa aktar b'saħħitha fid-Dinja, Josep Borrell, qal: “L-Afrika taffettwa parti mill-futur tal-Ewropa. Biex niffaċċjaw l-isfidi komuni tagħna, neħtieġu Afrika b'saħħitha, u l-Afrika teħtieġ Ewropa b'saħħitha. Nistgħu niggwadanjaw kollox jekk insaħħu s-sħubija tagħna, li diġà hija b'saħħitha ħafna, f'oqsma bħall-paċi u l-istabbiltà, il-faqar u l-inugwaljanzi, it-terroriżmu u l-estremiżmu. Iż-żewġ kontinenti tagħna jeħtieġu lil xulxin biex jissaħħu, biex issaħħu lil xulxin, u biex jiksbu ambizzjoni komuni: dinja aħjar imsejsa fuq ordni internazzjonali bbażat fuq ir-regoli.” Il-Kummissarju Ewropew għas-Sħubijiet Internazzjonali, Jutta Urpilainen, ikkummentat: “Permezz tal-ħames sħubiji proposti, ibbażati fuq l-interessi u l-valuri komuni tagħna, l-Afrika u l-Ewropa flimkien se jmexxu t-trasformazzjoni ekoloġika u diġitali u se jippromwovu l-investiment u l-impjiegi sostenibbli. Issa, l-prijorità ewlenija tiegħi hi li l-Istrateġija mal-Afrika tkun tappartjeni liż-żgħażagħ u lin-nisa, peress li din twieġeb għall-aspirazzjonijiet tagħhom.” Il-kooperazzjoni mġedda fl-ambitu tas-sħubiji fuq il-ħames oqsma proposti llum se tibni djalogu kontinwu mas-sħab Afrikani, li se jitmexxa 'l quddiem qabel is-Summit UE-UA li jmiss fi Brussell f'Ottubru 2020, bil-ħsieb li jiġu ddefiniti l-prijoritajiet strateġiċi konġunti għas-snin li ġejjin. Il-proposti stabbiliti jibnu fuq momentum dejjem jikber fir-relazzjonijiet bejn l-UE u l-Afrika. Permezz tas-sitt Summit bejn l-Unjoni Afrikana u l-UE u tal-konklużjoni tan-negozjati tal-ftehim ta' sħubija ġdid bejn l-UE u l-Istati Afrikanti, tal-Karibew u tal-Paċifiku, l-2020 se tkun sena kruċjali biex nilħqu l-ambizzjoni tagħna ta' sħubija aktar b'saħħitha mal-Afrika, is-sieħeb naturali tagħna. Is-sħubija għandha tkun ibbażata fuq fehim ċar tal-interessi u r-responsabbiltajiet rispettivi u reċiproċi tagħna. Il-Komunikazzjoni tipproponi li l-UE tissieħeb mal-Afrika fl-ambitu tal-azzjonijiet li ġejjin: Sfond Fis-27 ta' Frar 2020, il-Kummissjoni Ewropea u l-Kummissjoni tal-Unjoni Afrikana ltaqgħu għall-għaxar laqgħa tagħhom f'Addis Ababa, fejn ġiet diskussa l-kooperazzjoni futura fl-oqsma msemmija hawn fuq. F'Mejju, il-Laqgħa Ministerjali bejn l-UA u l-UE tal-Ministri għall-Affarijiet Barranin taż-żewġ kontinenti se tkun opportunità importanti oħra biex nikkonsultaw lis-sħab Afrikani. Il-proposti jibbażaw ukoll fuq l-impenji li ttieħdu fil-ħames Summit bejn l-Unjoni Afrikana u l-Unjoni Ewropea li sar f'Abidjan. Il-progress miksub minn dak iż-żmien 'l hawn jinkludi t-tnedija fl-2018 tal-Alleanza Afrika-Ewropa għall-Investiment u għall-Impjiegi Sostenibbli, li jitlob relazzjonijiet ekonomiċi u ta' negozju msaħħa, permezz ta' investiment sostenibbli u ħolqien ta' impjiegi. Il-konklużjoni tal-Memorandum ta' Qbil UA-UE dwar il-Paċi, is-Sigurtà u l-Governanza fl-2018 kienet ukoll punt ta' riferiment importanti, li approfondixxa l-kooperazzjoni f'dawn l-oqsma. Għal aktar informazzjoni: Link għat-Test Sħiħ Mistoqsijiet u Tweġibiet: Lejn Strateġija Komprensiva mal-Afrika Skeda informattiva “Lejn Strateġija mal-Afrika” Filmati ġodda dwar proġetti ffinanzjati mill-UE fl-Afrika